OBH 2738/2000.
Az állampolgári jogok országgyűlési biztosának jelentése
Előadó: dr. Harsányi Ágnes

	Az Alkotmány 2. § (1) bekezdésében deklarált jogállamiságból eredő jogbiztonság részét képező tisztességes eljáráshoz való joggal összefüggésben határozatával nem okoz visszásságot az adóhatóság, ha az ingatlan-nyilvántartásban feltüntetett adatok alapján a kert művelési ágként megjelölt ingatlan tekintetében telekadó fizetési kötelezettséget állapít meg.
	Panaszos sérelmezte a Budapest Főváros Közigazgatási Hivatala által telekadó fizetésére kötelező másodfokú határozatot. Álláspontja szerint a döntéshozatal során nem vették figyelembe az ügy összes körülményét.
	A rendelkezésre álló adatok és Budapest Főváros Közigazgatási Hivatalától kapott tájékoztatás alapján megállapítottam, hogy az első fokon eljárt adóhatóság                - Budafok-Tétény Budapest XXII. kerület Önkormányzata - a panaszos által képviselt gazdálkodó szervezetet 1998. május 27-i keltezésű határozatával telekadó fizetésére kötelezte. Budapest Főváros Közigazgatási Hivatala 2000. március 28-án kelt határozatával döntött az első fokú határozat helybenhagyásáról.
	Panaszos csatolt kérelmeiből kitűnően a telekadó tárgyát képező ingatlan művelési ágát vitatta. Arra hivatkozott, hogy az R-35498. tsz-ú részletes rendezési terv szerint az ingatlan a 72-es véderdő övezetben szerepel az Önkormányzat Városrendezési Irodájának nyilvántartásában; ezért azt telekadó bevallásánál erdő művelési ágúként jelölte meg. Az ingatlan-nyilvántartásban az ingatlan kert művelési ágban szerepel.
	Az államigazgatási eljárásról szóló 1957. évi IV. törvény 2. §-a alapelvként határozza meg a törvényesség követelményét.
A helyi adókról szóló 1990. évi C. törvény 17. §-a szerint telekadó-köteles az önkormányzat illetékességi területén lévő beépítetlen belterületi földrészlet. A törvény 52. §-nak 16. pontja értelmezi a belterületi földrészlet fogalmát, amely szerint: minden olyan földterület, amelyet az ingatlan-nyilvántartás belterületként tart nyilván. A törvény 19. § f) pontja mentesíti az adó alól az erdő művelési ágban nyilvántartott telket.
	Az ingatlan-nyilvántartásról szóló 1997. évi CXLI. törvény 5. § (1) bekezdése értelmében az ingatlan-nyilvántartás hitelesen tanúsítja a feltüntetett adatok, továbbá a bejegyzett jogok és tények fennállását.
Az államigazgatási eljárás során érvényesítendő törvényesség alapelve az Alkotmány 2. §-ban deklarált jogállamiságból fakadó jogbiztonság követelményének részét képező tisztességes eljáráshoz való jogból ered. A közigazgatási szervek alkotmányos kötelessége a vonatkozó jogszabályok érvényre juttatása.
Megállapítható, hogy a Budafok-Tétény Budapest XXII. kerület Önkormányzata, mint első fokú adóhatóság és Budapest Főváros Közigazgatási Hivatala, mint másodfokú adóhatóság telekadó fizetésére kötelező határozatát a fent ismertetett jogszabályi előírásoknak megfelelően hozta meg, amikor az ingatlan-nyilvántartásban szereplő adatok figyelembevételével panaszos által képviselt gazdálkodó szervezetet telekadó fizetésére kötelezte.
	Összességében megállapítom, hogy a Budafok-Tétény Budapest XXII. kerület Önkormányzata és a Budapest Főváros Közigazgatási Hivatal határozatával - az Alkotmány 2. § (1) bekezdésében meghatározott alapjog tekintetében - nem okozott alkotmányos visszásságot, ezért ajánlást nem teszek.

Budapest, 2000. november 27.

Gönczöl Katalin